b"\n_START_ARTICLE_\nAnime\n_START_SECTION_\nTerminologija ir vartojimas\n_START_PARAGRAPH_\nAnime (jap. \xe3\x82\xa2\xe3\x83\x8b\xe3\x83\xa1) yra viena i\xc5\xa1 meno form\xc5\xb3, konkre\xc4\x8diai animacija, kuri apima \xc4\xafvairius kino \xc5\xbeanrus, bet pati savaime gali b\xc5\xabti klaidingai laikoma \xc5\xbeanru. \xc5\xa0is terminas yra katakana ra\xc5\xa1menimis u\xc5\xbera\xc5\xa1omo japon\xc5\xb3 kalbos \xc5\xbeod\xc5\xbeio \xe3\x82\xa2\xe3\x83\x8b\xe3\x83\xa1\xe3\x83\xbc\xe3\x82\xb7\xe3\x83\xa7\xe3\x83\xb3 'animacija' romad\xc5\xbei perra\xc5\xa1os anim\xc4\x93shon trumpinys. Abi \xe2\x80\x93 originali ir sutrumpinta \xe2\x80\x93 \xc5\xbeod\xc5\xbeio formos yra lygiareik\xc5\xa1m\xc4\x97s japon\xc5\xb3 kalboje, ta\xc4\x8diau pastaroji versija vartojama da\xc5\xbeniau. Japonijoje terminas anime vartojamas bet kokiai animacijos i\xc5\xa1 viso pasaulio formai nurodyti. Kitose kalbose, kaip antai angl\xc5\xb3, terminas apib\xc5\xabdina animacij\xc4\x85, kilusi\xc4\x85 i\xc5\xa1 Japonijos, ar Japonijoje platinamos animacijos stili\xc5\xb3, kuris paprastai pasi\xc5\xbeymi spalvinga grafika, gyvybingais veik\xc4\x97jais ir fantastin\xc4\x97mis temomis._NEWLINE_\xc5\xbdod\xc5\xbeio anime etimologija gin\xc4\x8dytina. Manoma, kad originali \xc5\xa1io \xc5\xbeod\xc5\xbeio forma \xe3\x82\xa2\xe3\x83\x8b\xe3\x83\xa1\xe3\x83\xbc\xe3\x82\xb7\xe3\x83\xa7\xe3\x83\xb3 (anim\xc4\x93shon) yra skolinys i\xc5\xa1 angl\xc5\xb3 kalbos (angl. animation 'animacija'). Pagal kitus \xc5\xa1altinius, \xc5\xa1is \xc5\xbeodis kil\xc4\x99s i\xc5\xa1 pranc\xc5\xabz\xc5\xb3 kalbos termino dessin anim\xc3\xa9 (animuotas, animuoti paveiksliukai), bet, kit\xc5\xb3 manymu, tai veikiau tik mitas, atsirad\xc4\x99s XX a. 8-ajame ir 9-ajame de\xc5\xa1imtme\xc4\x8diuose Pranc\xc5\xabzijoje i\xc5\xa1populiar\xc4\x97jus \xc5\xa1iai medijai._NEWLINE_Kaip ir keli kiti japoni\xc5\xa1ki \xc5\xbeod\xc5\xbeiai, anime angl\xc5\xb3 kalboje kartais ra\xc5\xa1omas kaip anim\xc3\xa9, kad primint\xc5\xb3 skaitytojui, jog kir\xc4\x8diuojamas paskutinis, o ne pirmas skiemuo.\n_START_SECTION_\nSintaks\xc4\x97, morfologija\n_START_PARAGRAPH_\nLietuvi\xc5\xb3 kalboje \xc3\xa3nim\xc4\x97 yra nekaitomas daiktavardis. Kai kuriose kitose kalbose jis vartojamas kaip skolinys ir turi daugiskait\xc4\x85.\n_START_SECTION_\nSinonimai\n_START_PARAGRAPH_\nAnime kartais (1970\xe2\x80\x931990 met\xc5\xb3 laikotarpiu) pranc\xc5\xabz\xc5\xb3 ir angl\xc5\xb3 kalbose buvo vadinama Japanimation, ta\xc4\x8diau \xc5\xa1is terminas nebevartojamas. \xc5\xa0iuo metu jis daugiau nusako kilm\xc4\x97s \xc5\xa1al\xc4\xaf, bet neb\xc5\xabtinai animacijos form\xc4\x85.\n_START_SECTION_\nBruo\xc5\xbeai\n_START_PARAGRAPH_\nAnime ry\xc5\xa1kiai i\xc5\xa1siskiria i\xc5\xa1 kit\xc5\xb3 animacijos form\xc5\xb3 savita pie\xc5\xa1imo stili\xc5\xb3 \xc4\xafvairove, skirtinga pie\xc5\xa1imo metodika ir gamybos procesais. Vizualiniu po\xc5\xbei\xc5\xabriu anime yra \xc4\xafvairiapus\xc4\x97 meno forma, apimanti daugyb\xc4\x99 \xc4\xafvairi\xc5\xb3 pie\xc5\xa1imo stili\xc5\xb3, b\xc5\xabding\xc5\xb3 atskiriems k\xc5\xabr\xc4\x97jams, dailininkams ir studijoms. Nors n\xc4\x97ra nei vieno dominuojan\xc4\x8dio anime pie\xc5\xa1imo stiliaus, jie link\xc4\x99 tur\xc4\x97ti pana\xc5\xa1um\xc5\xb3, kalbant apie animacijos technikas ir veik\xc4\x97j\xc5\xb3 dizain\xc4\x85. Specifinis anime veik\xc4\x97j\xc5\xb3 pie\xc5\xa1imo stilius pasi\xc5\xbeymi \xc5\xa1iais aspektais: didel\xc4\x97mis, neproporcingomis veidui akimis; \xc4\xafvairi\xc5\xb3 form\xc5\xb3 ir spalv\xc5\xb3 plaukais; paprastai liemeniui neproporcingomis kojomis ir rankomis bei trisluoksniu spalvinimu. Veik\xc4\x97j\xc5\xb3 jausmai perteikiami vien tik per j\xc5\xb3 aki\xc5\xb3 dizain\xc4\x85. Anime vaizduojamos visi\xc5\xa1kai skirtingos situacijos, veik\xc4\x97jai ir istorijos, ji skirta pla\xc4\x8diai auditorijai.\n_START_SECTION_\nAnimacijos technikos\n_START_PARAGRAPH_\nAnimacijos k\xc5\xabrimo procesas paprastai susideda i\xc5\xa1 \xc5\xa1i\xc5\xb3 \xc4\xafprast\xc5\xb3 dali\xc5\xb3: kadruo\xc4\x8di\xc5\xb3 parengimo, \xc4\xafgarsinimo, veik\xc4\x97j\xc5\xb3 dizaino pie\xc5\xa1imo ir celi\xc5\xb3 gamybos. Anime kuriami tiek tradicin\xc4\x97s animacijos (pvz., i\xc5\xa1karp\xc5\xb3 animacija, siluet\xc5\xb3 animacija, sustabdyto kadro animacija), tiek kompiuterin\xc4\x97s animacijos (pvz., CGI) priemon\xc4\x97mis._NEWLINE_Japonijos animacijos studijos pirmosios prad\xc4\x97jo naudoti daugel\xc4\xaf ribotos animacijos technik\xc5\xb3, suteikdami anime savit\xc4\x85 vaizdavimo stili\xc5\xb3. Prie\xc5\xa1ingai nei \xe2\x80\x9eDisney\xe2\x80\x9c animacijoje, kur akcentuojami veik\xc4\x97j\xc5\xb3 judesiai, anime pabr\xc4\x97\xc5\xbeia pie\xc5\xa1imo kokyb\xc4\x99 ir leid\xc5\xbeia ribotos animacijos metodams kompensuoti jud\xc4\x97jimui skirto laiko stok\xc4\x85. Tokie metodai neretai panaudojami ne tik tam, kad patenkinti laiko r\xc4\x97mus, bet ir kaip menin\xc4\x97s priemon\xc4\x97s. Anime scenose pagrindinis d\xc4\x97mesys skiriamas trima\xc4\x8di\xc5\xb3 vaizd\xc5\xb3 i\xc5\xa1pildymui, o fonin\xc4\x97s ir instrumentin\xc4\x97s detal\xc4\x97s padeda sukurti reikiam\xc4\x85 k\xc5\xabrinio atmosfer\xc4\x85. Foninis vaizdas ne visuomet yra i\xc5\xa1galvojamas, kartais jis b\xc5\xabna paremtas tikromis vietov\xc4\x97mis, kaip tai padaryta kuriant film\xc4\x85 \xe2\x80\x9eKeliaujanti Haulo pilis\xe2\x80\x9c._NEWLINE_Kinematografiniai anime efektai skiriasi nuo naudojam\xc5\xb3 amerikie\xc4\x8di\xc5\xb3 animacijoje. Anime pie\xc5\xa1iami taip, jog sudaryt\xc5\xb3 \xc4\xafsp\xc5\xabd\xc4\xaf tarytumei viskas buvo filmuota kamera, t. y. pasitelkiant panoraminius vaizdus, kei\xc4\x8diant vaizd\xc5\xb3 mastel\xc4\xaf ir scenas vaizduojant i\xc5\xa1 toli ar i\xc5\xa1 skirting\xc5\xb3 kamp\xc5\xb3 bei kuriant sud\xc4\x97tingus dinaminius kadrus \xe2\x80\x93 tai, k\xc4\x85 realyb\xc4\x97je sukurti b\xc5\xabt\xc5\xb3 sud\xc4\x97tinga. Prie\xc5\xa1ingai nei su amerikieti\xc5\xa1ka animacija, anime k\xc5\xabrimo proceso metu animacija sukuriama dar prie\xc5\xa1 veik\xc4\x97j\xc5\xb3 \xc4\xafgarsinim\xc4\x85; d\xc4\x97l to japoni\xc5\xa1koje versijoje kartais gali pasitaikyti l\xc5\xabp\xc5\xb3 sinchronizavimo nesutapim\xc5\xb3.\n_START_SECTION_\nMuzika\n_START_PARAGRAPH_\nMuzika anime yra svarbus meninis elementas. Televizijos anime serial\xc5\xb3 serijos pasi\xc5\xbeymi \xc4\xaf\xc5\xbeangine ir baigiam\xc4\x85ja dainomis, \xc4\xafdainuojamomis Japonijos popmuzikos ar roko atlik\xc4\x97j\xc5\xb3. Da\xc5\xbeniausiai muzika anime naudojama fone, kaip pagalbin\xc4\x97 priemon\xc4\x97 pasakojimo siu\xc5\xbeeto eigai rutulioti arba papras\xc4\x8diausiai animuotoms scenoms papuo\xc5\xa1ti, sukuriant norim\xc4\x85 atmosfer\xc4\x85, pary\xc5\xa1kinant \xc4\xaftamp\xc4\x85 ar u\xc5\xbesimenant apie art\xc4\x97jant\xc4\xaf veiksm\xc4\x85. Kai kada kartu su anime i\xc5\xa1leid\xc5\xbeiami j\xc5\xb3 garso takeliai, paklausa ir pelningumu Japonijos muzikos rinkoje nenusileid\xc5\xbeiantys muzikiniams albumams.\n_START_SECTION_\n\xc4\xaetaka ir platinimas Vakaruose\n_START_PARAGRAPH_\nPaskutiniajame XX a. de\xc5\xa1imtmetyje Vakaruose pasirei\xc5\xa1kus anime populiarumo bumui, tai greitai tapo pelninga verslo \xc5\xa1aka. Hajao Mijadzakio filmas \xe2\x80\x9eStebuklingi \xc5\xa0ihiros nuotykiai Dvasi\xc5\xb3 pasaulyje\xe2\x80\x9c tapo pirmuoju u\xc5\xbesienio animaciniu filmu, pelniusiu \xe2\x80\x9eOskaro\xe2\x80\x9c apdovanojim\xc4\x85. Pasaulyje \xc4\x97m\xc4\x97 gaus\xc4\x97ti anime gerb\xc4\x97j\xc5\xb3, kuriuos domino kontrastingumas vakarieti\xc5\xa1kai animacijai, gretos. Atsi\xc5\xbevelgiant \xc4\xaf japoni\xc5\xa1kos produkcijos populiar\xc4\x97jim\xc4\x85 ir s\xc4\x97km\xc4\x99, imta platinta anime entuziast\xc5\xb3 kurt\xc4\x85 fanfiction ir fanart produkcij\xc4\x85, kaip antai kompiuterio darbalaukio paveiksl\xc4\x97lius ir muzikinius anime videoklipus. Prad\xc4\x97ta burti anime klubus, kurie, savo ruo\xc5\xbetu, paskatino rengti anime suva\xc5\xbeiavimus, kaip antai \xe2\x80\x9eComiket\xe2\x80\x9c, kuriuose vyksta \xc4\xafvair\xc5\xabs pramoginiai renginiai, susij\xc4\x99 su anime ir manga, pvz., cosplay kostium\xc5\xb3 konkursai, aptariamos industrij\xc5\xb3 aktualijos ir pan. Kitose \xc5\xa1alyse per anime globalizacijos b\xc5\xabdu \xc4\x97m\xc4\x97 plisti japon\xc5\xb3 kult\xc5\xabra ir \xc5\xa1i\xc4\x85 medij\xc4\x85 populiarinantys \xc5\xbeod\xc5\xbeiai, tokie kaip otaku, \xc5\xbeeminantis japon\xc5\xb3 kalbos terminas, paprastai vartojamas apib\xc5\xabdinti anime ir manga gerb\xc4\x97jus.\n_START_SECTION_\nLietuvoje\n_START_PARAGRAPH_\nPastaraisiais metais Lietuvoje labai spar\xc4\x8diai did\xc4\x97ja anime m\xc4\x97g\xc4\x97j\xc5\xb3 gretos. Buriasi anime gerb\xc4\x97j\xc5\xb3 bendruomen\xc4\x97s, pvz., Kauno anime klubas \xe2\x80\x9eKurokawa\xe2\x80\x9c ar internetin\xc4\x97je erdv\xc4\x97je \xc4\xafsik\xc5\xabrusi AnimeZona, vyksta anime festivaliai, kaip, pvz., Kaune rengiamas \xe2\x80\x9eAnime Nights\xe2\x80\x9c ir \xe2\x80\x9eOtaka\xe2\x80\x9c, taip pat tradicin\xc4\x97s, \xc5\xa1iuolaikin\xc4\x97s ir populiariosios Japonijos kult\xc5\xabros festivalis \xe2\x80\x9eNowJapan\xe2\x80\x9c. Elektronin\xc4\x97je terp\xc4\x97je anime produkcija, neretai titruota ir lietuvi\xc5\xa1kai Lietuvos anime m\xc4\x97g\xc4\x97j\xc5\xb3 bendruomeni\xc5\xb3, platinama torrent tinklalapiuose.\n_START_SECTION_\nLicencijavimas\n_START_PARAGRAPH_\nU\xc5\xbe Japonijos rib\xc5\xb3 anime platinami su vertimu titruojant ar dubliuojant, DVD diskuose garso takelis japon\xc5\xb3 kalba i\xc5\xa1laikomas. Kartais, siekiant turin\xc4\xaf pritaikyti tikslin\xc4\x97s auditorijos kilm\xc4\x97s \xc5\xa1alies kult\xc5\xabrai, anime lokalizuojami. Pasitaiko atvej\xc5\xb3, kai lokalizuojan\xc4\x8dios \xc5\xa1alies kompanijos pasirenka i\xc5\xa1 k\xc5\xabrini\xc5\xb3 pa\xc5\xa1alinti tose kult\xc5\xabrose prie\xc5\xa1taringai vertinam\xc4\x85 turin\xc4\xaf. Tokia praktika taikyta anks\xc4\x8diau, kai japon\xc5\xb3 animacija \xc5\xbeeng\xc4\x97 pirmuosius \xc5\xbeingsnius u\xc5\xbesienyje. Paskutiniu metu taip daroma retai, siekiant kuo tiksliau i\xc5\xa1laikyti original\xc5\xb3 turin\xc4\xaf.\n_START_SECTION_\nM\xc4\x97g\xc4\x97ji\xc5\xa1kas titravimas\n_START_PARAGRAPH_\nNors m\xc4\x97g\xc4\x97ji\xc5\xa1kas titravimas daugelyje valstybi\xc5\xb3 laikomas autorini\xc5\xb3 teisi\xc5\xb3 pa\xc5\xbeeidimu, jis pasitaiko neretai. Paprastai titruotoj\xc5\xb3 grup\xc4\x97s nustoja platinti anime filmus, kai jie licencijuojami u\xc5\xbe Japonijos rib\xc5\xb3."